Talle kinders beseer in ongeluk op pad skool toeSestien kinders het geringe beserings opgedoen. (Foto ER24) Altesame 16 kinders, tussen vier en sewe jaar oud, is Donderdagoggend na verskeie hospitale in die Vereeniging-omgewing geneem, nadat hulle vroegoggend in ŉ botsing beseer is. Russel Meiring, woordvoerder van ER24, het gesê die ongeluk tussen twee minibustaxi’s het omstreeks 07:40 by die Boy Louw-aansluiting plaasgevind. Die twee taxi’s het in die middel van die pad tot stilstand gekom en sommige passasiers het op die ongelukstoneel rondgestap. Die kinders is nie ernstig beseer nie en is op die toneel behandel voordat hulle na hospitale geneem is, het Meiring gesê. Hulle was klaarblyklik op pad skool toe.